ศาสตราจารย์ ดร.**ปวิน ชัชวาลพงศ์พันธ์** (เกิด 4 มีนาคม พ.ศ. 2514) เป็นนักวิชาการ นักเขียน นักรัฐศาสตร์และอดีตนักการทูตชาวไทย ปัจจุบันดำรงตำแหน่งรองศาสตราจารย์ประจำสถาบันเอเชียตะวันออกเฉียงใต้ศึกษา มหาวิทยาลัยเกียวโต ตั้งแต่ปี พ.ศ. 2555 อดีตนักวิจัยและนักวิชาการ สถาบันเอเชียตะวันออกเฉียงใต้ มหาวิทยาลัยแห่งชาติสิงคโปร์ ปัจจุบันเป็นผู้ลี้ภัยการเมืองซึ่งพำนักอยู่ที่ นครเกียวโต ประเทศญี่ปุ่น

ประวัติ
-------

ปวิน ชัชวาลพงศ์พันธ์ เกิดวันที่ 4 มีนาคม พ.ศ. 2514 ที่กรุงเทพมหานคร จบการศึกษาระดับมัธยมศึกษาจากโรงเรียนกรุงเทพคริสเตียนวิทยาลัย ระดับปริญญาตรีจากภาควิชาความสัมพันธ์ระหว่างประเทศ คณะรัฐศาสตร์ จุฬาลงกรณ์มหาวิทยาลัย ระดับปริญญาโทและระดับปริญญาเอกจากวิทยาลัยบูรพคดีศึกษาและการศึกษาแอฟริกา มหาวิทยาลัยลอนดอน

ปวินเริ่มทำงานครั้งแรกในฐานะสื่อมวลชนของจส.100 และเป็นสื่อมวลชนประจำทำเนียบรัฐบาล หลังจากนั้นจึงลาออกและสอบคัดเลือกเพื่อเข้ารับราชการที่กระทรวงการต่างประเทศเมื่อพ.ศ. 2537 และเมื่อสอบได้แล้วจึงเลือกสังกัดกรมเอเชียตะวันออกตามคำชวนของดอน ปรมัตถ์วินัย อธิบดีกรมเอเชียตะวันออก ปวินเลือกอยู่หน่วยประเทศญี่ปุ่น จึงย้ายไปอาศัยอยู่ประเทศญี่ปุ่นเป็นเวลาสั้นๆ จากนั้นในพ.ศ. 2540 เขาลาราชการไปศึกษาต่อที่สหราชอาณาจักรในระดับปริญญาโทและเอก ต่อมาในพ.ศ. 2545 เขาเดินทางกลับไทยมาทำงานที่กระทรวงช่วงหนึ่ง ก่อนที่จะย้ายไปประจำประเทศสิงคโปร์

ปวินลาออกจากราชการเมื่อพ.ศ. 2553 แล้วผันตัวเป็นนักวิชาการของสถาบันแห่งหนึ่งในประเทศสิงคโปร์ ต่อมาในพ.ศ. 2555 เขาย้ายไปทำงานในฐานะอาจารย์ประจำศูนย์เอเชียตะวันออกเฉียงใต้ศึกษาของมหาวิทยาลัยเกียวโต ประเทศญี่ปุ่น จนถึงปัจจุบัน

เคลื่อนไหวทางการเมือง
---------------------


วิกิซอร์ซ มีงานต้นฉบับเกี่ยวกับ:
**คำสั่งคณะรักษาความสงบแห่งชาติ ที่ 57/2557** 

เขาเป็นที่รู้จักจากการเป็นหนึ่งในนักวิชาการที่รณรงค์เรียกร้องให้มีการปฏิรูปสถาบันพระมหากษัตริย์และเรียกร้องให้แก้ไขประมวลกฎหมายอาญา มาตรา 112 โดยเขาเห็นว่าการใช้มาตรา 112 เป็นการที่ทำให้สถาบันกษัตริย์อ่อนแอลง และเป็นการนำมาใช้เพื่อผลประโยชน์ทางการเมืองของฝ่ายอนุรักษนิยม

เขาได้เป็นวิทยากรในหัวข้อ *สถาบันกษัตริย์กับการเมืองไทย* เมื่อปี พ.ศ. 2556 ที่ลอสแอนเจลิส สหรัฐ ต่อมาศาลทหารออกหมายจับเขาฐานขัดคำสั่งคณะรักษาความสงบแห่งชาติที่ 5/2557 แต่เขาไม่ไปรายงานตัว

วันที่ 4 สิงหาคม 2566 มีคำสั่งสำนักงานตำรวจแห่งชาติที่ 431/2566 ห้ามนำเข้าหนังสือที่ปวินเขียนลงวันที่ 21 กรกฎาคม 2566

### การแสดงความคิดเห็นเชิงวิจารณ์

เมื่อวันที่ 5 กันยายน พ.ศ. 2561 เขาได้ออกมาวิพากษ์วิจารณ์เฌอปราง อารีย์กุล สมาชิกวงบีเอ็นเคโฟร์ตีเอต จากกรณีที่เฌอปรางได้เป็นพิธีกรรับเชิญรายการเดินหน้าประเทศไทยเมื่อวันที่ 4 กันยายน ปีเดียวกัน ซึ่งเขาวิจารณ์ว่าเฌอปรางคือ "ผงซักฟอกเผด็จการ" และอาจเป็นการเลือกข้างทางการเมืองได้ และมีบุคคลที่แสดงความคิดเห็นในทางเดียวกันกับเขา เช่น รังสิมันต์ โรม, ชาญวิทย์ เกษตรศิริ, ศรัณย์ ฉุยฉาย, สมบัติ บุญงามอนงค์ ทั้งนี้เขายังมีความขัดแย้งกับพรรคอนาคตใหม่เนื่องมาจากการที่พรรคแถลงว่าเฌอปรางมีสิทธิ์ที่จะเลือกข้างทางการเมือง ปัจจุบัน ปวิน ได้เกิดความขัดแย้งกับ อดีตผู้ร่วมอุดมการณ์มากมายเช่น ศรัณย์ ฉุยฉาย ณัฏฐา มหัทธนา เนื่องจากมีการออกมาโจมตีกัน

นอกจากนี้ ปวินยังเป็นผู้จัดตั้งกลุ่ม "รอยัลลิสต์มาร์เก็ตเพลส" ในเฟซบุ๊ก

### กลุ่มรอยัลลิสต์มาร์เก็ตเพลส - ตลาดหลวง

ป้ายแบนเนอร์ "รอยัลลิสต์มาร์เก็ตเพลส" ในการชุมนุมแห่งหนึ่ง
ในเดือนเมษายน พ.ศ. 2563 ปวินได้สร้างกลุ่มส่วนตัวในเฟซบุ๊กโดยใช้ชื่อว่า "รอยัลลิสต์มาร์เก็ตเพลส" เพื่อให้เป็นเวทีสำหรับการอภิปรายเกี่ยวกับสถาบันพระมหากษัตริย์ เนื้อหามีการผสมผสานตั้งแต่โฆษณาธุรกิจ วิจารณ์สถาบันกษัตริย์ ไปจนถึงการล้อเลียนเสียดสี โดยในกลุ่มมีสมาชิกกว่า 1 ล้านบัญชี เมื่อวันที่ 24 สิงหาคม พ.ศ. 2563 กลุ่มถูกปิดกั้นการเข้าถึงในประเทศไทย โดยที่หน้ากรุ๊ปเพจปรากฏข้อความว่า "กลุ่มนี้ถูกจำกัดการเข้าถึงในประเทศไทยสืบเนื่องจากคำร้องขอทางกฎหมายจากกระทรวงดิจิทัลเพื่อเศรษฐกิจและสังคม" ซึ่งก่อนหน้าที่จะไม่สามารถเข้าถึงได้ในประเทศไทย ปวินได้สร้างกลุ่มขึ้นมาใหม่เพื่อรองรับสมาชิกจากกลุ่มเดิม โดยใช้ชื่อว่า "รอยัลลิสต์มาร์เก็ตเพลส-ตลาดหลวง" เมื่อวันที่ 25 สิงหาคม พ.ศ. 2563 ซีเอ็นเอ็น รายงานว่าทางเฟซบุ๊กเตรียมดำเนินการทางกฎหมายกับรัฐบาลไทย ระบุว่าการจำกัดการเข้าถึงดังกล่าวขัดกับหลักสิทธิมนุษยชนและกระทบต่อเสรีภาพในการแสดงความเห็น ทั้งนี้ โฆษกของเฟซบุ๊กกล่าวกับสำนักข่าวซีเอ็นเอ็นว่า "เฟซบุ๊กทำงานเพื่อปกป้องและคุ้มครองสิทธิผู้ใช้งานอินเทอร์เน็ตทุกคน และกำลังเตรียมการดำเนินกฎหมายกับคำร้องขอนี้"

ผลงาน
-----

### ผลงานทางวิชาการที่โดดเด่น

ปวินมีผลงานทางวิชาการเป็นจำนวนมาก แต่ผลงานทางวิชาการที่โดดเด่นที่สุด อาทิ

* *ชาติพลาสติก: ความสัมพันธ์ไทย - พม่า ผ่าน "ความเป็นไทย"*
* *การทูตทักษิณ*

### หนังสืออัตชีวประวัติ

* *มนุษย์/ต่าง/ด้าว : เรามาอย่างสันติ*

เครื่องราชอิสริยาภรณ์
---------------------

* พ.ศ. 2550 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 3 ตริตาภรณ์ช้างเผือก (ต.ช.)
* พ.ศ. 2546 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 3 ตริตาภรณ์มงกุฎไทย (ต.ม.)

อ้างอิง
-------

1. ↑  Curriculum Vitae Pavin Chachavalpongpun, website:ie.univie.ac.at สืบค้น 01-09-2563
2. ↑  นักวิชาการ เก็บถาวร 2019-09-10 ที่ เวย์แบ็กแมชชีน, website:bbc07.net สืบค้น 01-09-2563
3. ↑  สัมภาษณ์พิเศษ ปวิน ชัชวาลพงศ์พันธ์ เรื่องหนังสือ "ก้าวข้ามความกลัว", website:voicetv.co.th/ สืบค้น 01-09-2563
4. ↑  ปวิน ชัชวาลพงศ์พันธ์: พิพากษา "อากง" หนึ่งปีผ่านไป
5. ↑  ทำความรู้จักกับ ปวิน ชัชวาลพงศ์พันธ์ ผู้ก่อตั้ง รอยัลลิสต์มาร์เก็ตเพลส Brighttv สืบค้นเมื่อ 27 สิงหาคม 2020
6. ↑  ศาลทหาร ออกหมายจับ อีก17คน ฐานขัดคำสั่ง คสช.ไม่มารายงานตัว ไทยรัฐ สืบค้นเมื่อ 13 มิถุนายน 2557
7. ↑  คำสั่งสำนักงานตำรวจแห่งชาติที่431/2566
8. ↑  ""เฌอปราง" งงใจ! ออกรายการ "เดินหน้าประเทศไทย" ถูกโยงเรื่องการเมือง บอกขอบคุณที่ให้เกียรติ". *mgronline.com*. MGR Online. 2018-09-15. สืบค้นเมื่อ 2019-06-16.
9. ↑  "ปวิน แขวะเฌอปราง BNK48 เป็นผงซักฟอกเผด็จการ แต่หลักการประชาธิปไตยยังไร้เดียงสา". คลังข้อมูลเก่าเก็บจากแหล่งเดิมเมื่อ 2020-06-15. สืบค้นเมื่อ 2020-06-15.
10. ↑  "ดราม่าไม่จบ!! "เฌอปราง BNK48" ร่วมเป็นพิธีกรใน รายการเดินหน้าประเทศไทย". คลังข้อมูลเก่าเก็บจากแหล่งเดิมเมื่อ 2020-06-15. สืบค้นเมื่อ 2020-06-15.
11. ↑  ตบตีกันแล้ว!‘ปวิน’เดือดจัดประกาศเปิดศึก‘อนาคตใหม่’หลังโดนด่าไร้วุฒิภาวะ
12. ↑  พรรคอนาคตใหม่ กับ เฌอปราง และ "พรรคลุงกำนัน" กับ "คืนนกหวีด" เผชิญ หลุมพรางโลกโซเชียล
13. ↑  กมธ.ยุติธรรมรับตรวจสอบล่าแม่มดชาว "รอยัลลิสต์มาร์เก็ตเพลส"
14. ↑  "The Royalists Marketplace: the supply and demand for dissent in Thailand". 4 พฤษภาคม 2563. 28 สิงหาคม 2563.
15. ↑  "รอยัลลิสต์มาร์เก็ตเพลส: เฟซบุ๊กเตรียมดำเนินทางการกฎหมายกับรัฐบาลไทย หลังบังคับบล็อกการเข้าถึงกลุ่มปิดที่พูดคุยเกี่ยวกับราชวงศ์" BBC. 25 สิงหาคม 2563. สืบค้นเมื่อ 28 สิงหาคม 2563.
16. ↑  "Facebook prepares legal action against Thai government's order to block group". 25 สิงหาคม 2563. 28 สิงหาคม 2563.
17. ↑  "สื่อนอกตีข่าว "เฟซบุ๊ก" จ่อฟ้องร้องรัฐบาลไทย อ้างถูกบังคับให้บล็อกกลุ่มสุ่มเสี่ยง" 25 สิงหาคม 2563. สืบค้นเมื่อ 28 สิงหาคม 2563
18. ↑  ชาติพลาสติก: ความจอมปลอมของความเป็นไทย
19. ↑  adaymagazine.com มนุษย์/ต่าง/ด้าว โดย ปวิน ชัชวาลพงศ์พันธ์ หนังสือที่ใช้ภาพคอลลาจบอกเล่าการเดินทางของชีวิตอย่างจัดจ้านและสนุกที่สุด
20. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๕ ตอนที่ ๑๓ ข หน้า ๑๖๔, ๒๕ มิถุนายน ๒๕๕๑
21. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย, เล่ม ๑๒๑ ตอนที่ ๔ ข หน้า ๑๘๙, ๑๐ มีนาคม ๒๕๔๗

แหล่งข้อมูลอื่น
---------------

* ปวิน ชัชวาลพงศ์พันธ์ ที่เฟซบุ๊ก
* ปวิน ชัชวาลพงศ์พันธ์ ที่อินสตาแกรม
* ปวิน ชัชวาลพงศ์พันธ์ ที่เอกซ์
* กลุ่มรอยัลลิสต์มาร์เก็ตเพลส-ตลาดหลวง